CELEX: 32021R1176
Language: da
Date: 2021-07-16 00:00:00
Title: Kommissionens forordning (EU) 2021/1176 af 16. juli 2021 om ændring af bilag III, V, VII og IX til Europa-Parlamentets og Rådets forordning (EF) nr. 999/2001 for så vidt angår genotypebestemmelse af positive tilfælde af TSE hos geder, aldersbestemmelse hos får og geder, foranstaltninger vedrørende en besætning eller flok med atypisk scrapie og betingelser for import af produkter af kvæg, får og geder (EØS-relevant tekst)

19.7.2021   
               
               
                  DA
               
               
                  Den Europæiske Unions Tidende
               
               
                  L 256/56
               
            
         KOMMISSIONENS FORORDNING (EU) 2021/1176
         af 16. juli 2021
         om ændring af bilag III, V, VII og IX til Europa-Parlamentets og Rådets forordning (EF) nr. 999/2001 for så vidt angår genotypebestemmelse af positive tilfælde af TSE hos geder, aldersbestemmelse hos får og geder, foranstaltninger vedrørende en besætning eller flok med atypisk scrapie og betingelser for import af produkter af kvæg, får og geder
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (1), særlig artikel 23, stk. 1, og artikel 23a, den indledende sætning og litra m), og
         ud fra følgende betragtninger:
         
                     (1)
                  
                  
                     Ved forordning (EF) nr. 999/2001 fastsættes der regler for forebyggelse af, kontrol med og udryddelse af transmissible spongiforme encephalopatier (»TSE«) hos dyr. I forordningen indplaceres medlemsstater, tredjelande eller deres regioner, afhængigt af deres BSE-risiko, i kategorierne: ubetydelig BSE-risiko, kontrolleret BSE-risiko eller ikke-fastsat BSE-risiko.
                  
               
                     (2)
                  
                  
                     I bilag III til forordning (EF) nr. 999/2001 er der fastsat bestemmelser om et overvågningssystem til forebyggelse af TSE, herunder overvågning af får og geder. I kapitel A, del II, punkt 8, i bilag III til forordning (EF) nr. 999/2001 fastsættes en obligatorisk genotypebestemmelse af positive tilfælde af TSE hos får og en forpligtelse til straks at indberette ethvert tilfælde at TSE, der konstateres hos får af ARR/ARR-genotypen, til Kommissionen. Får af ARR/ARR-genotypen anses for at være resistente over for klassisk scrapie, og derfor er ethvert tilfælde af sygdommen hos et sådant får et uventet resultat, som kræver opmærksomhed. Derfor bør sådanne tilfælde indberettes med det samme, så de kan blive undersøgt nærmere.
                  
               
                     (3)
                  
                  
                     Forordning (EF) nr. 999/2001 blev ændret ved Kommissionens forordning (EU) 2020/772 (2) i overensstemmelse med anbefalingerne i Den Europæiske Fødevaresikkerhedsautoritets (EFSA) videnskabelige udtalelse af 5. juli 2017 om genetisk resistens over for transmissible encephalopatier (TSE) hos geder (3) for at fastslå, at geder også kan være genetisk resistente over for klassisk scrapie-stammer, der vides at forekomme naturligt i Unionens gedebestand, når de har K222-, D146- eller S146-alleler. Ved forordning (EU) 2020/772 blev bilag VII til forordning (EF) nr. 999/2001 ændret ved at indføre bestemmelser, der begrænser nedslagning og destruktion af geder i en besætning, hvor der er bekræftet et tilfælde af klassisk scrapie, til kun at omfatte dyr, der er modtagelige for denne sygdom. Ændringerne af bilag VII til forordning (EF) nr. 999/2001, som blev indført ved forordning (EU) 2020/772, omfattede imidlertid ikke genotypebestemmelse af positive tilfælde af TSE hos geder. Kapitel A, del II, punkt 8, i bilag III og kapitel B, del I, afsnit A, punkt 8, i bilag III bør derfor ændres for at sikre en passende overvågning og indberetning af genotypen for positive tilfælde af TSE hos geder.
                  
               
                     (4)
                  
                  
                     I forordning (EF) nr. 999/2001 fastsættes der desuden regler om specificeret risikomateriale, hvoraf det bl.a. fremgår, at specificeret risikomateriale skal fjernes og bortskaffes i overensstemmelse med bilag V til nævnte forordning og i overensstemmelse med Europa-Parlamentets og Rådets forordning (EF) nr. 1069/2009 (4). I punkt 1, litra b), i bilag V til forordning (EF) nr. 999/2001 defineres specificeret risikomateriale hos får og geder på over 12 måneder, som skal fjernes og bortskaffes i overensstemmelse med forordningens bilag V og forordning (EF) nr. 1069/2009.
                  
               
                     (5)
                  
                  
                     På grund af de særlige forhold, som gør sig gældende for fåre- og gedeavl, er det sjældent muligt at bestemme får og geders nøjagtige fødselsdato, og disse data er derfor ikke indført i det bedriftsregister, der kræves i henhold til Rådets forordning (EF) nr. 21/2004 (5). Før ændringen af bilag V til forordning (EF) nr. 999/2001 ved Kommissionens forordning (EU) 2018/969 (6) var det derfor nødvendigt at fjerne specificeret risikomateriale hos får og geder på over 12 måneder eller med en frembrudt, blivende fortand.
                  
               
                     (6)
                  
                  
                     Ved forordning (EU) 2018/969 blev bilag V til forordning (EF) nr. 999/2001 ændret ved at tilføje muligheden for at anvende en metode, der er godkendt af den kompetente myndighed i den medlemsstat, hvor slagtningen finder sted, med henblik på identificering af får og geder på over 12 måneder. Denne mulighed blev tilføjet i 2018, men siden ændringen har ingen medlemsstat gjort brug af den. Denne mulighed skulle desuden kun anvendes i medlemsstaterne og ikke udvides til at omfatte tredjelande. Af hensyn til retssikkerheden og klarheden bør den således udgå. Muligheden for at anvende en metode, der er godkendt af den kompetente myndighed i den medlemsstat, hvor slagtningen finder sted, til identificering af får og geder på over 12 måneder, bør derfor udgå af punkt 1, litra b), i bilag V til forordning (EF) nr. 999/2001.
                  
               
                     (7)
                  
                  
                     I bilag VII til forordning (EF) nr. 999/2001 er der fastsat foranstaltninger til bekæmpelse og udryddelse af TSE, herunder atypisk scrapie. Kapitel B i nævnte bilag fastsætter navnlig de foranstaltninger, som skal træffes efter bekræftelse af forekomst af et tilfælde af TSE hos kvæg, får og geder. Ved Kommissionens forordning (EU) nr. 630/2013 (7) blev bilag VII til forordning (EF) nr. 999/2001 ændret med henblik på at ophæve alle restriktioner vedrørende flytning af får og geder, hvor der er bekræftet et tilfælde af atypisk scrapie, mens der blev opretholdt en øget overvågning i to år af disse flokke og besætninger, således at der kunne indsamles flere videnskabelige data om atypiske scrapietilfælde. Siden vedtagelsen af forordning (EU) nr. 630/2013 er der indsamlet en betydelig mængde data. Den foranstaltning, der er fastsat i kapitel B, punkt 2.2.3, i bilag VII til forordning (EF) nr. 999/2001, og som ikke vedrører hensynet til folkesundheden, bør derfor nu udgå.
                  
               
                     (8)
                  
                  
                     I kapitel C i bilag IX til forordning (EF) nr. 999/2001 fastsættes kravene vedrørende import til Unionen af produkter af kvæg, får og geder. Disse krav varierer afhængigt af BSE-status for produkternes oprindelsesland eller -region samt BSE-status for oprindelseslandet eller -regionen for de dyr, som produkterne hidrører fra. BSE-status for lande eller regioner i henhold til deres BSE-risiko er fastlagt i henhold til Kommissionens beslutning 2007/453/EF (8), som indeholder en liste over lande eller regioner med ubetydelig BSE-risiko og en kontrolleret BSE-risiko, hvorved det bestemmes, at alle andre lande eller regioner anses for at have en ikke-fastsat BSE-risiko.
                  
               
                     (9)
                  
                  
                     Der er fastsat særlige krav i kapitel C, afsnit B, litra g) og h), i bilag IX til forordning (EF) nr. 999/2001 vedrørende import af produkter fra et land eller en region med en ubetydelig BSE-risiko, som hidrører fra dyr med oprindelse i et land eller en region med en ikke-fastsat BSE-risiko: Det fastsættes i litra g), at dyrene ikke må være blevet fodret med kød- og benmel eller grever, og det fastsættes i litra h), at produkterne skal være fremstillet og håndteret på en måde, der sikrer, at de ikke indeholder og ikke er kontamineret med nerve- og lymfevæv, der frilægges under udbeningen.
                  
               
                     (10)
                  
                  
                     De specifikke krav i kapitel C, afsnit B, litra g) og h), i bilag IX til forordning (EF) nr. 999/2001 er i overensstemmelse med kravene i punkt 1, litra a), og punkt 1, litra c), nr. ii), i nævnte kapitels afsnit D vedrørende direkte import til Unionen fra et land eller en region med en ikke-fastsat BSE-risiko. Disse specifikke krav er dog ikke på nuværende tidspunkt fastsat i kapitel C, afsnit C, i bilag IX til forordning (EF) nr. 999/2001, hvori der er fastsat krav vedrørende import fra et land eller en region med en kontrolleret BSE-risiko. Som følge heraf er det på nuværende tidspunkt, på grund af denne utilsigtede undladelse, tilladt at importere produkter til Unionen fra et land eller en region med kontrolleret BSE-risiko, som hidrører fra dyr med oprindelse i et land eller en region med en ikke-fastsat BSE-risiko, hvor disse specifikke krav ikke er opfyldt. De specifikke krav i kapitel C, afsnit B, litra g) og h), i bilag IX til forordning (EF) nr. 999/2001 bør derfor indsættes i kapitel C, afsnit C, i nævnte bilag.
                  
               
                     (11)
                  
                  
                     Bilag III, V, VII og IX til forordning (EF) nr. 999/2001 bør derfor ændres.
                  
               
                     (12)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Bilag III, V, VII og IX til forordning (EF) nr. 999/2001 ændres som angivet i bilaget til nærværende forordning.
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. juli 2021.
            
               
                  På Kommissionens vegne
               
               
                  Ursula VON DER LEYEN
               
               Formand
            
         
         
            (1)  EFT L 147 af 31.5.2001, s. 1.
         
            (2)  Kommissionens forordning (EU) 2020/772 af 11. juni 2020 om ændring af bilag I, VII og VIII til Europa-Parlamentets og Rådets forordning (EF) nr. 999/2001 for så vidt angår foranstaltninger til udryddelse af transmissible spongiforme encephalopatier hos geder og udryddelsestruede racer (EUT L 184 af 12.6.2020, s. 43).
         
            (3)  EFSA Journal 2017;15(8):4962.
         
            (4)  Europa-Parlamentets og Rådets forordning (EF) nr. 1069/2009 af 21. oktober 2009 om sundhedsbestemmelser for animalske biprodukter og afledte produkter, som ikke er bestemt til konsum, og om ophævelse af forordning (EF) nr. 1774/2002 (forordningen om animalske biprodukter) (EUT L 300 af 14.11.2009, s. 1).
         
            (5)  Rådets forordning (EF) nr. 21/2004 af 17. december 2003 om indførelse af en ordning for identifikation og registrering af får og geder og om ophævelse af forordning (EF) nr. 1782/2003 og direktiv 92/102/EØF og 64/432/EØF (EUT L 5 af 9.1.2004, s. 8).
         
            (6)  Kommissionens forordning (EU) 2018/969 af 9. juli 2018 om ændring af bilag V til Europa-Parlamentets og Rådets forordning (EF) nr. 999/2001 for så vidt angår kravene vedrørende fjernelse af specificeret risikomateriale fra små drøvtyggere (EUT L 174 af 10.7.2018, s. 12).
         
            (7)  Kommissionens forordning (EU) nr. 630/2013 af 28. juni 2013 om ændring af bilagene til Europa-Parlamentets og Rådets forordning (EF) nr. 999/2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (EUT L 179 af 29.6.2013, s. 60).
         
            (8)  Kommissionens beslutning 2007/453/EF af 29. juni 2007 om fastsættelse af BSE-status for medlemsstater eller tredjelande eller deres regioner i henhold til deres BSE-risiko (EUT L 172 af 30.6.2007, s. 84).
      
      
         
            BILAG
            I bilag III, V, VII og IX til forordning (EF) nr. 999/2001 foretages følgende ændringer:
            
                        1)
                     
                     
                        Bilag III ændres således:
                        
                                    a)
                                 
                                 
                                    Kapitel A, del II, punkt 8, affattes således:
                                    
                                                »8.
                                             
                                             
                                                Genotypebestemmelse
                                                
                                                            8.1.
                                                         
                                                         
                                                            Prionproteinets genotype for codon 136, 154 og 171 bestemmes for hvert enkelt positivt TSE-tilfælde hos får. TSE-tilfælde fundet hos får af genotyper kodende for alanin (A) på begge alleler i codon 136, arginin (R) på begge alleler i codon 154 og arginin (R) på begge alleler i codon 171 indberettes straks til Kommissionen. Hvis det TSE-positive tilfælde er et atypisk scrapietilfælde, bestemmes ligeledes prionproteinets genotype for codon 141.
                                                         
                                                      
                                                            8.2.
                                                         
                                                         
                                                            Prionproteinets genotype for codon 146 og 222 bestemmes for hvert enkelt positivt TSE-tilfælde hos geder. TSE-tilfælde fundet hos geder af genotyper kodende for serin (S) eller asparaginsyre (D) på mindst én allel i codon 146 og/eller lysin (K) på mindst én allel ved codon 222 indberettes straks til Kommissionen.«
                                                         
                                                      
                                          
                              
                                    b)
                                 
                                 
                                    Kapitel B, del I, afsnit A, punkt 8, affattes således:
                                    
                                                »8.
                                             
                                             
                                                Genotype og om muligt race for de enkelte får og geder, der er fundet positive for TSE og undersøgt i henhold til kapitel A, del II, punkt 8.«
                                             
                                          
                              
                  
                        2)
                     
                     
                        Bilag V, punkt 1, litra b), affattes således:
                        
                                    »b)
                                 
                                 
                                    for så vidt angår får og geder: kraniet med hjerne og øjne samt rygmarven fra dyr på over 12 måneder eller med en frembrudt, blivende fortand.«
                                 
                              
                  
                        3)
                     
                     
                        I bilag VII, kapitel B, foretages følgende ændringer:
                        
                                    a)
                                 
                                 
                                    Punkt 2.2.3 udgår.
                                 
                              
                                    b)
                                 
                                 
                                    Punkt 3.5, litra d), affattes således:
                                    
                                                »d)
                                             
                                             
                                                i en periode på to år fra det tidspunkt, hvor alle foranstaltningerne i punkt 2.2.1, punkt 2.2.2, litra b), eller punkt 2.2.2, litra c), er afsluttet, forudsat at der i denne toårige periode ikke påvises andre tilfælde af TSE end atypisk scrapie.«
                                             
                                          
                              
                                    c)
                                 
                                 
                                    Punkt 4.6 affattes således:
                                    
                                                »4.6.
                                             
                                             
                                                Restriktionerne omhandlet i punkt 4.1 til 4.5 gælder i en periode på to år efter påvisningen af det sidste TSE-tilfælde, som ikke er atypisk scrapie, på de bedrifter, hvor alternativ 3 i punkt 2.2.2, litra d), er blevet gennemført.«
                                             
                                          
                              
                  
                        4)
                     
                     
                        I bilag IX, kapitel C, afsnit C, punkt 1, tilføjes følgende underpunkter:
                        
                                    »e)
                                 
                                 
                                    at hvis de dyr, som de animalske produkter af kvæg, får eller geder hidrører fra, har oprindelse i et land eller en region, der i overensstemmelse med beslutning 2007/453/EF er klassificeret som et land eller en region med ikke-fastsat BSE-risiko, er dyrene ikke blevet fodret med kød- og benmel eller grever, som defineret i OIE's sundhedskodeks for terrestriske dyr
                                 
                              
                                    f)
                                 
                                 
                                    at hvis de dyr, som de animalske produkter af kvæg, får eller geder hidrører fra, har oprindelse i et land eller en region, der i overensstemmelse med beslutning 2007/453/EF er klassificeret som et land eller en region med ikke-fastsat BSE-risiko, er produkterne blev fremstillet og håndteret på en måde, der sikrer, at de ikke indeholder og ikke er kontamineret med nerve- og lymfevæv, der frilægges under udbeningen.«